Vremea azi, 7 martie. Temperaturile continuă să scadă și apar precipitații
Joi, vremea continuă să se răcească. Nu prea vedem soarele şi apar precipitaţii: ploi şi lapoviţă în zonele joase, dar şi ninsori la munte.
Vântul se înteţeşte în nord-vest, în centru şi în sud, iar maximele pleacă de la 2-3 grade în depresiuni şi ajung la 10 grade în vest şi nord-vest.
În Dobrogea şi Bărăgan se adună norii, se intensifică vântul şi, cu totul izolat, o să picure trecător. Temperaturile scad uşor faţă de ieri şi se vor înregistra 9 grade.
În Moldova sudică şi în nordul Munteniei domină atmosfera închisă şi vin şi câteva ploi locale. Maximele, în scădere faţă de ieri, ajung la 8-9 grade - valori potrivite pentru acest moment al anului.
În jumătatea nordică a Moldovei şi în Bucovina va fi cam înnorat. O să plouă din când în când, dar, trecător, e posibil să cadă şi puţină lapoviţă. În Bucovina o să fie cam rece: la Suceava vor fi cel mult 4 grade, iar în Bacău şi în Iaşi se vor înregistra 7 grade.
În nordul Transilvaniei şi în Maramureş avem o zi destul de neplăcută, cu cer acoperit, ploi, poate şi nişte lapoviţă - în zona Transilvaniei. Se porneşte şi vântul, iar maximele, mai mici decât ieri, se opresc la 10 grade.
Temperaturile scad şi în vestul ţării. Atmosfera se menţine închisă, iar ploile vor lăsa în urma 10...15 litri de apă pe metru pătrat. La munte predomină ninsorile şi se depune strat nou de zăpadă.
Răcirea vremii se simte şi în Transilvania, pe unde maximele pornesc de la 2-3 grade în depreisuni şi ajung la 8 grade în vestul provinciei. În plus, vântul va spori senzaţia de frig. Ploile ajung şi în această zonă. Trecător, în unele zone o să cadă şi lapoviţă, iar în vestul Meridionalilor vorbim mai mult despre ninsori.
O să plouă şi în Oltenia. Pe spaţii mici se vor strânge cantităţi mai însemnate de apă. Vântul agită atmosfera, iar temperaturile nu trec de 8 grade.
Cam la fel va fi vremea şi în sudul României: înnorări, o să plouă, iar vântul va fi destul de insistent. Temperaturile, în scădere faţă de ziua trecută, se opresc tot la 8 grade.
Vremea azi, în Bucureşti
În Bucureşti se mai răceşte puţin. Avem o zi mohorâtă, cu ploi slabe şi vânt destul de insistent. Maxima se opreşte la 9 grade - o valoare normală pentru data din calendar. La noapte cerul rămâne acoperit, iar temperatura coboară până la 3 grade.
Vremea azi, la munte
La munte se întoarce iarna. Temperaturile scad simţitor. Domină atmosfera închisă şi o să ningă în special în Carpaţii Occidentali şi în vestul Carpaţilor Meridionali. Vântul are unele intensificări pe parcursul zilei.
Prognoza meteo pentru următoarele zile
În Bucureşti, cerul rămâne acoperit şi vineri. Nu mai sunt semne de ploaie, iar vântul mai pierde din intensitate. După prânz vor fi tot 9 grade.
Sâmbăta norii se mai risipesc şi se mai încălzeşte puţin. Maxima ajunge la 12 grade, iar atmosfera devine plăcută după prânz.
Duminică avem vreme frumoasă, cu soare, câţiva nori şi vânt domol. Se face mai cald şi se ating 14 grade. La începutul zilei şi în noaptea de duminică spre luni vor fi ceva condiţii de ceaţă.
La munte, înnorările persistă şi vineri. Mai vin ceva ninsori slabe, în special în masivele sudice şi vestice. Pe seară şi în noaptea următoare cerul se degajează, însă e posibil să apară ceața.
Sâmbăta soarele se arată trecător şi se mai încălzeşte. Doar pe spaţii mici e posibil să mai vină câţiva stropi de ploaie. Vântul prinde putere în zonă înaltă.
Duminică temperaturile continuă să crească. Treptat, se adună norii, iar după lăsarea serii o să plouă pe arii extinse în masivele din jumătatea vestică a ţării. La altitudini mari ninge sau cade lapoviţa şi tot acolo vântul rămâne activ.
Sursa: Pro TV
Dată publicare:
07-03-2024 07:30